b'\n_START_ARTICLE_\nMari Kurismaa\n_START_PARAGRAPH_\nMari Kurismaa (s\xc3\xbcndinud 1956 P\xc3\xa4rnus) on eesti sisearhitekt ja kunstnik._NEWLINE_Kurismaa \xc3\xb5ppis Tallinna 46. Keskkoolis ja l\xc3\xb5petas 1979. aastal ERKI sisearhitektina. 1994. aastal kaitses ta Eesti Kunstiakadeemias kunstimagistri kraadi. 2013. aastal t\xc3\xa4iendas ta end Suurbritannias ajaloolise interj\xc3\xb6\xc3\xb6ri ja kollektsioonide alal Attingham Trusti suvekoolis._NEWLINE_1980. ja 1990. aastatel tegutses Mari Kurismaa peamiselt maalikunstnikuna ja \xc3\xb5petas sisearhitektuuri kateedris maalimist. 1990. aastate l\xc3\xb5pus p\xc3\xb6\xc3\xb6rdus ta tagasi sisearhitektuuri juurde ja 2002. aastast t\xc3\xb6\xc3\xb6tab ta sisearhitektina oma firmas Stuudio Kurismaa O\xc3\x9c._NEWLINE_Kurismaa on Eesti Kunstnike Liidu liige aastast 1987 ja Eesti Sisearhitektide Liidu liige aastast 1999.\n_START_SECTION_\nIsiklikku\n_START_PARAGRAPH_\nMari Kurismaa abikaasa on kunstnik Kaarel Kurismaa.'